Tre klubber står i fare for å miste lisensen
Bekymringsverdig er det at inntektene har gått betydelig ned, men budsjettdisiplinen er blitt veldig mye bedre, og takket være spillersalg og andre ekstraordinære inntekter er det nå overskudd i økonomien for toppklubbene for menn. - Før bommet klubbene med 20 prosent på kostnadssiden. I fjor bommet de bare med 1,5 prosent. Det er ekstremt bra. Det er mye lettere å jobbe som klubbleder når kostnadene blir som planlagt, og da blir det også lettere å få inntektene på plass, sier Rune Nordhaug, som er fagansvarlig for klubblisens. For et halvt år siden ble det delt ut både poengtrekk og advarsler, men gjennomgangen av klubbenes rapportering av den økonomiske situasjonen ved årsskiftet, som lå til grunn for tirsdagens gjennomgang, førte ikke til noen reaksjoner.I 1. divisjon menn er fem klubber i rød sone, og tre av dem har vært der så lenge at de må ta seg opp til gul sone innen neste rapportering for å få beholde lisensen. Det gjelder Ranheim, HamKam og Kongsvinger. Fotballpresident Yngve Hallén er klar på at pisken vil bli svingt dersom klubbene ikke kommer seg på rett side av streken. - Ja, hvis vi ikke følger opp systemet så vil vi få samme situasjon som før, hvor det ble sådd tvil om vedtakene. Vi er helt nødt til å følge det opp, og det både lisensnemnda, klagenemnda og klubbene, sier Hallén. Rune Nordhaug føler seg trygg på at klubbene det gjelder vil komme seg opp i gul sone og holde seg der. Han har liten tro på at Ranheim, som leder 1. divisjon, plutselig skal stå uten lisens når neste status gjøres opp i slutten av september. - Ranheim har vært inne i handlingsplanen lenge, og de har ikke fått en eneste reaksjon. Med mindre det skjer noe så er vi sikre på at de vil greie det nå også og komme ut av handlingsplanen, sier han.Fredrikstad har allerede kommet seg opp i gul sone, men klubben må holde seg der for å beholde lisensen. En klubb kan være i rød sone høyst tre år av en periode på fem år, og Fredrikstad, Ranheim, HamKam og Kongsvinger har rett og slett ikke lov til å ha dårlig økonomi lenger. For første gang er også kvinnenes eliteserieklubber med i finansielt oppfølgingssystem, og Arna-Bjørnar og Amazon Grimstad havnet i rød sone. Tre klubber er kommet ut av handlingsplaner: Lillestrøm, Sogndal og Sandnes Ulf. Fire må lage nye handlingsplaner: Stabæk (for annen gang), Ull/Kisa, Arna-Bjørnar og Amazon Grimstad. De tre siste har tre år på seg til å gjennomføre planen. - Vi kom fra en ganske mørk situasjon med 300 millioner i underskudd for eliteserien og 1. divisjon i 2008. Nå er det overskudd for begge. Selv om noe er basert på spillersalg, og vi fortsatt har en vei å gå for å få bærekraftig resultat, peker pilene riktig vei, sier Hallén.
Økonomien i norske fotballklubber er ikke friskmeldt, men fotballforbundet la tirsdag fram den beste status så langt i sin halvårlige gjennomgang. For første gang er ingen eliteserieklubb for menn i rød sone.